**Dôvodová správa**

*1. Všeobecná časť*

Zákonom č. 223/2001 Z.z. o odpadoch bol zriadený Recyklačný fond ako neštátny účelový fond, v ktorom sa sústreďujú peňažné prostriedky na podporu zberu, zhodnotenia a spracovania odpadových olejov, opotrebovaných pneumatík, viacvrstvových kombinovaných materiálov, elektrozariadení, plastov, papiera, skla, vozidiel a odpadov z kovových obalov. Tieto skupiny odpadov tvoria jednotlivé sektory fondu a zároveň je zriadený aj všeobecný fond, z ktorého sú poskytované príspevky pre komunálnu sféru. Každý sektor do neho prispieval doteraz v sume 12% vybraných poplatkov. Presúvať prostriedky medzi sektormi je zakázané. Zdroje príjmov sa vedú v jednotlivých sektoroch na osobitných účtoch.

Prispievateľmi zo zákona sú výrobcovia a dovozcovia, teda producenti odpadu uvedeného v zákone. Ďalšími zdrojmi príjmov fondu sú dary a príspevky domácich a zahraničných fyzických osôb a právnických osôb, príjmy zo zmluvných pokút, úroky z úverov poskytnutých Recyklačným fondom, úroky z prostriedkov Recyklačného fondu uložených v bankách a výnosy zo správy vlastného majetku.

Základnou úlohou fondu je z takto sústredených finančných prostriedkov podporovať projekty separovania a zhodnocovania odpadov vo forme dotácií a úverov a finančne podporovať obce a ich združenia pri separácii odpadu a jeho odovzdávaní na ďalšie spracovanie. Na prostriedky z Recyklačného fondu nie je právny nárok s výnimkou úhrad spracovateľom starých vozidiel v sume 33,19 EUR za staré vozidlo. Obligatórnosť príspevku obcí vzniká uzatvorením zmluvy s Recyklačným fondom, ktorú fond musí uzatvoriť ak obec hodnoverne preukáže separáciu a recykláciu príslušnej komodity.

Hospodárenie fondu sa riadi rozpočtom Recyklačného fondu na príslušný kalendárny rok, ktorý schvaľuje správna rada. Kontrolným orgánom Recyklačného fondu je dozorná rada, ktorá dozerá na hospodárne a účelné nakladanie s prostriedkami Recyklačného fondu a preskúmava návrh rozpočtu, ročnú účtovnú závierku a výročnú správu o hospodárení a činnosti Recyklačného fondu za kalendárny rok.

**Dozorná rada** má sedem členov, z ktorých

* troch členov vymenúva a odvoláva minister hospodárstva SR, z toho dvoch na návrh reprezentatívneho združenia zamestnávateľov z výrobcov a dovozcov, pričom je viazaný predloženými návrhmi,
* troch členov vymenúva a odvoláva minister životného prostredia SR, z toho jedného na návrh mimovládnych organizácií, ktorých predmetom činnosti je ochrana životného prostredia, a jedného na návrh záujmových združení miest a obcí, pričom je viazaný predloženými návrhmi,
* jedného člena vymenúva a odvoláva minister financií SR

**Správna rada** pozostáva zo 16 členov, z toho je desať zástupcov reprezentatívneho združenia zamestnávateľov tak, aby v nej mali svoje zastúpenie výrobcovia alebo dovozcovia za každý sektor, traja sú zástupcovia záujmových združení miest a obcí a po jednom zástupcovi menujú ministri hospodárstva, financií a životného prostredia. Iná kontrola hospodárenia neexistuje, tak ako neexistuje efektívna kontrola toho, či si všetky zo zákona povinné subjekty plnia svoje odvodové povinnosti.

Aký je príbeh Recyklačného fondu? Stručne povedané, Slovensko muselo riešiť recykláciu a likvidáciu odpadov. Vláda pripravila v roku 2001 návrh zákona o odpadoch, do ktorého sa ako cena za koaličnú vládu dostalo aj zriadenie neštátneho účelového fondu – Recyklačného fondu. Pohnútky boli aj celkom úprimné a to oddeliť financovanie likvidácie odpadu od rozhodnutí politikov a nechať ho na producentov odpadov, ktorí ako prispievatelia do fondu by si v podstate Recyklačný fond aj sami riadili, aby toky boli transparentné.

Výsledok je po ôsmich rokoch dosť diskutabilný. Nič nie je čierno biele a tak aj neštátny fond. Na strane jednej sa z financií znečisťovateľov (tých poctivých, ktorí sa plateniu nevyhýbali) vystaval na Slovensku odpadový priemysel a podporili obce pri zbere a separácii smetí, na strane druhej vyplávalo na povrch oveľa viac nedostatkov:

* neexistuje účinný mechanizmus, ktorý by prinútil zapojiť sa do platenia všetkých znečisťovateľov a platila iba tá poctivejšia časť
* vytvoril sa sekundárny trh s odpadmi, šedá ekonomika, na ktorom sa kšeftuje s potvrdenkami o recyklácii
* nie je spôsob, ako skontrolovať Recyklačný fond, ten totiž nepodlieha ako neštátny fond kontrole NKÚ, hoci hospodári s prostriedkami, ktoré sú do neho posielané na základe zákona
* napriek právomociam s nakladaním takto zverených financií nemá Recyklačný fond zákonnú zodpovednosť za výsledný efekt použitia prostriedkov, nehovoriac o kontrole transparentnosti nakladania s nimi

Poslanci vládnej koalície v júni 2009 schválili zákon, ktorý finančne posilňuje nekontrolovateľný Recyklačný fond. Preto navrhujeme, aby účelnosť, efektivitu a transparentnosť použitia prostriedkov Recyklačného fondu kontroloval Najvyšší kontrolný úrad Slovenskej republiky (NKÚ). Prostriedky do Recyklačného fondu sú povinní podľa zákona odvádzať producenti odpadu vo verejnom záujme, ktorým je ochrana životného prostredia pred nebezpečnými odpadmi a hromadením odpadkov. Preto v zmysle Ústavy Slovenskej republiky článku 60 ods. 1 písm. e), podľa ktorého Najvyšší kontrolný úrad Slovenskej republiky je nezávislý orgán kontroly hospodárenia s majetkom, majetkovými právami, finančnými prostriedkami, pohľadávkami a záväzkami právnických osôb vykonávajúcich činnosti vo verejnom záujme navrhujeme, aby sa ustanovenia § 4 zákona o NKÚ rozšírili o Recyklačný fond. Ďalej navrhujeme, aby o nedostatkoch zistených v činnosti Recyklačného fondu upovedomil NKÚ vládu SR a Národnú radu SR a aby Recyklačný fond predkladal NKÚ návrh svojho rozpočtu ako súčasť kontrolnej činnosti. Navrhujeme tiež, aby správu o použití finančných prostriedkov predkladal Recyklačný fond nielen NKÚ, ale aj Národnej rade SR.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj medzinárodnými záväzkami Slovenskej republiky.

Keďže sa jedná iba o jeden subjekt, ktorý pribudne do kontrolnej činnosti NKÚ, nepredpokladáme nárast potreby finančných prostriedkov na kontrolnú činnosť Úradu. Túto kontrolu je možné realizovať v rámci plánovanej činnosti NKÚ z aktuálneho rozpočtu úradu.

**Doložka finančných, ekonomických, environmentálnych vplyvov, vplyvov na zamestananosť a podnikateľské prostredie.**

Návrh zákona nebude mať dopad na verejné financie, vrátane štátneho rozpočtu, rozpočtu sociálnych a zdravotných poisťovní, rozpočtu samosprávnych krajov a obcí.

Návrh zákona nebude mať environmentálny dopad, iba ak kladný, ak sa ako dôsledok nezávislej kontroly prostriedky z Recyklačného fondu budú používať transparentnejšie a efektívnejšie.

Návrh zákona vylepší podnikateľské prostredie, prípadne i zamestnanosť, nakoľko sa podmienky na podnikanie subjektov na trhu likvidácie a nakladania s odpadmi zlepší.

**DOLOŽKA ZLUČITEĽNOSTI**

**Právneho predpisu**

**S právom Európskych spoločenstiev a právom Európskej únie**

1. **Predkladateľ právneho predpisu :** Poslanci Národnej rady Slovenskej

republiky Jarmila Tkáčová

a Ivan Štefanec

2**. Názov návrhu právneho predpisu:** Návrh zákona, ktorým sa mení a dopĺňa zákon č. 39/1993 Z.z. o Najvyššom kontrolnom úrade Slovenskej republiky v znení neskorších predpisov.

3. **Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločenstiev

4. **Záväzky Slovenskej republiky** vo vzťahu k Európskym spoločenstvám a Európskej únii.

a) bezpredmetné

b) V danej oblasti sa proti Slovenskej republike nevedie žiadne konanie o porušení Zmluvy o založení Európskych spoločenstiev

c) bezpredmetné (návrhom zákona sa nepreberá smernica ani rámcové rozhodnutia)

5. **Stupeň zlučiteľnosti** návrhu zákona s právom Európskych spoločenstiev a právom Európskej únie: úplný

**2. Osobitná časť:**

K Čl. I

**Bod 1**

Navrhuje sa zaradiť do kontrolnej pôsobnosti NKÚ neštátny účelový fond Recyklačný fond, ktorý vykonáva činnosť vo verejnom záujme.

**Bod 2**

Navrhuje sa, aby o kontrolných zisteniach v prípade nedostatkov boli informovaná vláda SR a Národná rada SR.

**Bod 3**

Navrhujú sa povinnosti Recyklačného fondu voči NKÚ a Národnej rade SR.

**Bod 4**

Prechodné ustanovenia upravujú postup pri prvej kontrole v Recyklačnom fonde podľa zákona účinného od 1. januára 2010 a navrhujú sa sankcie za porušenie povinností Recyklačného fondu voči NKÚ a Národnej rade SR.

K Čl. II:

**Bod 1**

Navrhuje sa účinnosť zákona  1. januára 2010.